  Наталья Тетерина Удмурт кырӟанъя «Элькуновидение» вожвылъяськонэ ёрослэсь данзэ утисез быръён понна Шаркан ёросын арлы быдэ «Гуртовидение» конкурс ортчыто. Таяз радэ жюри 13 кырӟасьёс пӧлысь нош ик Александра Протопоповаез бырйиз. Со сярысь кырӟась ивортодэтъя «Удмуртия» агентстволэн корреспондентэзлы вераз. Александра Протопопова конкурсэ кыкетӥзэ пыриське ни. Шаркан ёросысь крезьгуръя дышетӥсь «Элькуновидение» улсын сцена вылэ кылем арын но потаз. Таяз арын Александра быръён люкетэз ортчиз но вожвылъяськонэ кыкетӥзэ пыриськыны капчигес шуыса пусйиз. Капчигес вал ни, малы ке шуоно мон тодӥсько ни, кызьы со ортче. Валамон, кырӟан мукет, образэз но мукет, соин ик та ласянь дасяськон мукетгес. <…> Кырӟан яратон сярысь. Нылаш тулкымъяське, со яратэ пиосмуртэз, кудӥз солы яратонэз сярысь вераз, но нылаш шӧдэ солэсь кыӵе ке кезьытэз Александра Протопопова, Шаркан ёросысь кырӟасьСолэн кылъёсызъя, «Мон уг вера тыныд» кырӟанэз Семен Савельевлэн кылъёсызъя Анатолий Протопопов гожтӥз. Кылем арен ӵошатыса, туэ быдэстоно уж ӝоггес ритмен висъяське. Номерлэсь аспӧртэмлыкъёссэ Александра Протопопова уг шарая. Учкисьёс но судъясьёс ваньзэ 20-тӥ коньывуонэ «Аксион» дворецлэн сцена вылысьтыз адӟозы, шуэ кырӟась. Александра Протопопова верамъя, туэ со «Элькуновидение» вормон вылысь пыриськыны малпаз. Опыт сяна, кылем арын конкурсэ пыриськемез солы пайдаё тодматсконъёс сётӥз. Кылсярысь, 2017-тӥ арын нылаш тодматскиз аранжировщикен, кудӥз туэ кырӟасьлы конкурслы дасяськыны туж юрттэ. Ватсалом, Александра Протопопова Чайковскысь крезьгуро училищеын дышетскиз. Та дыре Шаркан ёросысь Кыква гуртысь школаын крезьгуръя дышетӥсь луыса ужа. Тодэ вайытом «Элькуновидение-2018» вожвылъяськонэ 21 кырӟасьёслэсь но коллективъёслэсь куриськонъёс вуизы. 6-тӥ коньывуонэ конкурслэн быръён люкетэз ортчиз, ваньмыз отчы пыриськисьёс концерт люкетаз шедизы. Со 20-тӥ коньывуонэ Ижкарысь лулчеберетъя «Аксион» дворецын радъяськоз, соку ик жюри 21-ез пӧлысь 12 тужгес устооссэ финалэ лэзёз. «Элькуновиденилэн» йылпумъян люкетэз 4-тӥ шуркынмонэ «Мынам Удмуртие» телеканаллэн меӵак эфираз ортчоз. Тегъёс: Лулчеберет Шаркан Удмуртия кырӟан Элькуновидение  